30.11.2006	SM-2006-2636/Ra-0

Oikeusministeriö

Lausuntopyyntö 13.9.2006, OM 7/41/2005, OM019:00/2005

Lausunto hallituksen esityksestä vakuutussopimuslain ja eräiden siihen liittyvien lakien muuttamisesta

Pyydettynä lausuntona ehdotuksesta hallituksen esitykseksi vakuutussopimuslain ja eräiden siihen liittyvien lakien muuttamisesta sisäasiainministeriö ilmoittaa seuraavaa.

Esitykseen sisältyvällä vakuutussopimuslain 70 §:llä on liittymä sisäasiainministeriön hallinnonalaan sitä kautta, että säännöksessä mainittuina holhousviranomaisina toimivat holhoustoimesta annetun lain (442/1999) 84 §:n mukaan maistraatit. Ahvenanmaan maakunnassa holhousviranomaisen tehtäviä hoitaa läänihallitus. Sisäasianministeriöllä ei ole huomautettavaa edellä mainittuun säännökseen ehdotetusta terminologisesta tarkistuksesta siten, että termi holhouslautakunta korvataan käsitteellä ”holhousviranomainen”. Kuten säännöksen yksityiskohtaisissa perusteluissa on mainittu, tarkistus on tarpeen vajaavaltaisia koskevan lainsäädännön muuttumisesta johtuen. 

Vakuutussopimuslain 70 §:ää ehdotetaan kuitenkin tarkistettavaksi vielä siten, että myös termi kotipaikka korvattaisiin käsitteellä ”kotikunta” (”Vakuutuksenantajan on ilmoitettava vajaavaltaiselle suoritettavasta vakuutuskorvauksesta vajaavaltaisen kotikunnan holhousviranomaiselle, jos…”). Myös lain 74 §:n toiseen virkkeeseen ehdotetaan tehtäväksi vastaava muutos (”Kanne voidaan nostaa myös kantajan kotikunnan tuomioistuimessa). Aikaisemmin käytetty termi kotipaikka on kotikuntalain (201/1994) voimaantulon jälkeen korvattu muuhun lainsäädäntöön sisältyvissä viranomaisen toimivaltaa tai toimivaltaista tuomioistuinta koskevissa säännöksissä käsitteellä ”kotikunta”. Käsitettä ”kotikunta” käytetään myös esimerkiksi holhoustoimesta annetun lain 46 ja 47 §:ssä, joissa säädetään siitä, mille holhousviranomaiselle edunvalvojan toiminnan valvonta kuuluu.

Osastopäällikkö	Silja Hiironniemi

Lainsäädäntöneuvos	Terhi Lehtonen